《于忠肃公墓》
清代·王式丹

自拚热血洒高穹，只手扶天日月中。旁位安危操上策，外藩影响戮孤忠。

苔封石马三春雨，烟暝巢乌万木风。相望鄂王精爽在，灵旗萧飒暮山空。

作者简介：（1645—1718）江苏宝应人，字方若，号楼村。积学嗜古，为诸生即有盛名。年近六十始中举，康熙四十二年进士第一，授修撰。五十二年，遭江南科场案牵连，久之始白。工诗，宋荦选其诗入《江左十五子诗选》。有《楼村集》。